CELEX: 32012R0304
Language: sk
Date: 2012-04-04 00:00:00
Title: Vykonávacie nariadenie Komisie (EÚ) č. 304/2012 zo 4. apríla 2012 , ktorým sa stanovuje koeficient pridelenia, ktorý sa má uplatňovať na žiadosti o dovozné povolenia predložené v období od 23 . do 30. marca 2012 podľa colnej subkvóty I v rámci colnej kvóty otvorenej nariadením (ES) č. 1067/2008 pre pšenicu obyčajnú inej ako vysokej kvality

5.4.2012   
            
            
               SK
            
            
               Úradný vestník Európskej únie
            
            
               L 99/32
            
         VYKONÁVACIE NARIADENIE KOMISIE (EÚ) č. 304/2012
   zo 4. apríla 2012,
   ktorým sa stanovuje koeficient pridelenia, ktorý sa má uplatňovať na žiadosti o dovozné povolenia predložené v období od 23. do 30. marca 2012 podľa colnej subkvóty I v rámci colnej kvóty otvorenej nariadením (ES) č. 1067/2008 pre pšenicu obyčajnú inej ako vysokej kvality
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
   so zreteľom na nariadenie Komisie (ES) č. 1301/2006 z 31. augusta 2006, ktorým sa ustanovujú všeobecné pravidlá pre správu dovozných colných kvót pre poľnohospodárske produkty spravovaných prostredníctvom systému dovozných licencií (2), a najmä na jeho článok 7 ods. 2,
   keďže:
   
               (1)
            
            
               Nariadením Komisie (ES) č. 1067/2008 (3) sa otvorila všeobecná ročná dovozná colná kvóta na 3 112 030 ton pšenice obyčajnej inej ako vysokej kvality. Táto kvóta je rozdelená na štyri subkvóty.
            
         
               (2)
            
            
               V článku 3 ods. 1 nariadenia (ES) č. 1067/2008 sa určilo množstvo subkvóty I (poradové číslo 09.4123) na 572 000 ton na obdobie od 1. januára do 31. decembra 2012.
            
         
               (3)
            
            
               Z oznámenia podľa článku 4 ods. 3 nariadenia (ES) č. 1067/2008 vyplýva, že žiadosti podané v období od 23. marca 2012 od 13.00 hodiny do 30. marca 2012 do 13.00 hodiny bruselského času v súlade s článkom 4 ods. 1 druhým pododsekom uvedeného nariadenia sa vzťahujú na vyššie množstvá, ako sú dostupné množstvá. Malo by sa teda určiť, do akej miery sa môžu dovozné povolenia vydávať stanovením koeficientu pridelenia, ktorý sa má uplatňovať na požadované množstvá.
            
         
               (4)
            
            
               Rovnako je potrebné dovozné povolenia v rámci subkvóty I uvedenej v nariadení (ES) č. 1067/2008 pre prebiehajúce kvótové obdobie už nevydávať.
            
         
               (5)
            
            
               S cieľom zaistiť účinné riadenie postupu vydávania dovozných povolení musí toto nariadenie nadobudnúť účinnosť okamžite po jeho uverejnení,
            
         PRIJALA TOTO NARIADENIE:
   Článok 1
   1.   Každej žiadosti o dovozné povolenie týkajúcej sa subkvóty I uvedenej v článku 3 ods. 1 nariadenia (ES) č. 1067/2008, podanej v období od 23. marca 2012 od 13.00 hodiny do 30. marca 2012 do 13.00 hodiny bruselského času, sa musí vyhovieť vydaním povolenia na požadované množstvá upravené podľa koeficientu pridelenia vo výške 16,678529 %.
   2.   Vydávanie povolení týkajúcich sa subkvóty I uvedenej v článku 3 ods. 1 nariadenia (ES) č. 1067/2008 na požadované množstvá sa od 30. marca 2012 od 13.00 hodiny bruselského času na prebiehajúce kvótové obdobie pozastavuje.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. apríla 2012
      
         
            Za Komisiu v mene predsedu
         
         José Manuel SILVA RODRÍGUEZ
         
            generálny riaditeľ pre poľnohospodárstvo a rozvoj vidieka
         
      
   
   
      (1)  Ú. v. EÚ L 299, 16.11.2007, s. 1.
   
      (2)  Ú. v. EÚ L 238, 1.9.2006, s. 13.
   
      (3)  Ú. v. EÚ L 290, 31.10.2008, s. 3.